Dis soms moeilik as jy ‘n waansinnig geesdriftige liedjieskrywer is, maar ’n ongretige sanger. Dit beteken glad nie dat ek nie alte graag sing nie – by die huis, in die stort of in die motor voel ek ook maar soos ’n superster, maar dit vat moed om voor mense te sing!
Dis nou nie of ek nie ’n noot kan hou nie. Ek het darem my hele skoolloopbaan deur altyd in die een of ander koor gesing. Vir geruime tyd daarna in ’n kerkkoor of twee. Vir ’n hele aantal jare was ek ook onoffisieël en letterlik ‘begrafnissanger’. En alhoewel onkonvensioneel is dit waar my liefde vir sing tot volle reg gekom het. Ek het besef dat ek op hierdie manier mense kan aanraak en dat dit vir my sekerlik die grootste genoegdoening ooit gee wanneer ek weet dat ek deur my liefde vir musiek én mense, juis hulle kan help troos en troetel wat dit die nodigste het.
Uiteindelik het liedjieskryf ook bygekom – amper asof dit die natuurlikste ding in die wêreld was vir my. Hoe en waar bly ’n storie vir ’n ander dag…
En so staan ek op die vooraand van iets wat vir my voel soos die geboorte van ’n nuwe baba. Behalwe dat die duur van hierdie ‘swangerskap’ meer met dié van ’n olifant s’n ooreenstem (wonder ek nou juis hoe lank walvisse swanger is?). Ja, ek stel uiteindelik my cd vry! ’n Langverwagte droom wat by tye gedreig het om presies dit te bly: ’n droom.